title: Az Európai Parlament és a Tanács (EU) 2019/884 irányelve (2019. április 17.) a 2009/315/IB tanácsi kerethatározatnak a harmadik országbeli állampolgárokra vonatkozó információcsere és az Európai Bűnügyi Nyilvántartási Információs Rendszer (ECRIS) tekintetében történő módosításáról, valamint a 2009/316/IB tanácsi határozat felváltásáról

text:
                  7.6.2019

                  HU

                  Az Európai Unió Hivatalos Lapja

                  L 151/143

         AZ EURÓPAI PARLAMENT ÉS A TANÁCS (EU) 2019/884 IRÁNYELVE
         (2019. április 17.)
         a 2009/315/IB tanácsi kerethatározatnak a harmadik országbeli állampolgárokra vonatkozó információcsere és az Európai Bűnügyi Nyilvántartási Információs Rendszer (ECRIS) tekintetében történő módosításáról, valamint a 2009/316/IB tanácsi határozat felváltásáról
         AZ EURÓPAI PARLAMENT ÉS AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 82. cikke (1) bekezdése második albekezdésének d) pontjára,
         tekintettel az Európai Bizottság javaslatára,
         a jogalkotási aktus tervezete nemzeti parlamenteknek való megküldését követően,
         rendes jogalkotási eljárás keretében (1),
         mivel:

                     (1)

                     Az Unió célul tűzte ki maga elé, hogy egy belső határok nélküli, a szabadságon, a biztonságon és a jog érvényesülésén alapuló olyan térséget kínáljon polgárai számára, amelyben biztosított a személyek szabad mozgása. Ezt a célt többek között a bűnmegelőzésre és a bűnüldözésre irányuló – köztük a szervezett bűnözés és a terrorizmus elleni – megfelelő intézkedések révén kell megvalósítani.

                     (2)

                     E cél szükségessé teszi, hogy a tagállamokban hozott ítéletekre vonatkozó információkat az ítélethozatal szerinti tagállamon kívül is figyelembe vegyék ‒ a 2008/675/IB tanácsi kerethatározatban (2) megállapítottaknak megfelelően ‒ az új büntetőeljárások során, valamint új bűncselekmények elkövetésének megelőzése érdekében.

                     (3)

                     Ez a cél előfeltételezi a bűnügyi nyilvántartásokból származó információk cseréjét a tagállamok illetékes hatóságai között. Ezen információcsere megszervezésére és elősegítésére a 2009/315/IB tanácsi kerethatározatban (3) meghatározott szabályok, valamint a 2009/316/IB tanácsi határozattal (4) létrehozott Európai Bűnügyi Nyilvántartási Információs Rendszer (ECRIS) révén kerül sor.

                     (4)

                     Az ECRIS hatályos jogi kerete azonban nem veszi kellőképpen figyelembe a harmadik országbeli állampolgárokkal kapcsolatos megkeresések sajátosságait. Jóllehet az ECRIS-en keresztül már jelenleg is lehetőség van a harmadik országbeli állampolgárokra vonatkozó információcserére, ennek hatékony, gyors és pontos kivitelezésére nem áll rendelkezésre közös uniós eljárás vagy mechanizmus.

                     (5)

                     Az Unión belül a harmadik országbeli állampolgárokra vonatkozó információkat nem gyűjtik össze, mint a tagállami állampolgárok esetében az állampolgárság szerinti tagállamokban, hanem azokat csak azokban a tagállamokban tárolják, ahol az ítéleteket meghozták. Ezért kizárólag akkor nyerhető teljeskörű áttekintés egy harmadik országbeli állampolgár bűnügyi előéletéről, ha minden tagállamhoz ilyen információk iránti megkeresést intéznek.

                     (6)

                     Az ilyen általános megkeresések aránytalan adminisztratív terhet rónak minden tagállamra, beleértve azokat is, amelyek nem rendelkeznek információval az adott harmadik országbeli állampolgárról. Ez a teher a gyakorlatban visszatartja a tagállamokat attól, hogy harmadik országbeli állampolgárokra vonatkozó információkat kérjenek más tagállamoktól, ami súlyosan hátráltatja közöttük az információk cseréjét, a bűnügyi nyilvántartási információkhoz való hozzáférésüket pedig a nemzeti nyilvántartásban tárolt információkra korlátozza. Ennek következményeként nő annak a kockázata, hogy a tagállamok közötti információcsere nem hatékony és nem teljeskörű.

                     (7)

                     A helyzet javítása érdekében a Bizottság előterjesztett egy javaslatot, amelynek nyomán elfogadták az (EU) 2019/816 európai parlamenti és tanácsi rendeletet (5), amely az elítélt harmadik országbeli állampolgárok személyes adatait tartalmazó uniós szinten központosított rendszert hoz létre, lehetővé téve a harmadik országbeli állampolgárokkal szemben korábban hozott ítéletekkel kapcsolatos információkkal rendelkező tagállamok azonosítását (a továbbiakban: az ECRIS-TCN).

                     (8)

                     Az ECRIS-TCN lehetővé fogja tenni egy tagállam központi hatósága számára, hogy gyorsan és hatékonyan kideríthesse, hogy mely más tagállamban tárolnak bűnügyi nyilvántartási információkat egy adott harmadik országbeli állampolgárról, így a jelenlegi ECRIS-keret felhasználásával az adott tagállamoktól bűnügyi nyilvántartási információk kérhetők a 2009/315/IB kerethatározattal összhangban.

                     (9)

                     A büntetőjogi felelősséget megállapító ítéletekre vonatkozó információk cseréje a bűnözés és a terrorizmus elleni küzdelemre vonatkozó bármely stratégia szempontjából fontos. Elősegítené a terrorizmushoz és erőszakos szélsőségességhez vezető radikalizálódással szembeni büntető igazságszolgáltatási intézkedéseket, ha a tagállamok teljes mértékben kihasználnák az ECRIS nyújtotta lehetőségeket.

                     (10)

                     A gyermekek sérelmére elkövetett, nemi erkölcs elleni bűncselekmények tárgyában hozott ítéletekre és az ilyen ítéletekből fakadó eltiltásokra vonatkozó információk jobb hasznosítása érdekében a 2011/93/EU európai parlamenti és tanácsi irányelv (6) kötelezi a tagállamokat, hogy tegyék meg a szükséges intézkedéseket annak biztosítására, hogy egy személynek a gyermekekkel való közvetlen és rendszeres kapcsolattartással járó munkakörbe való felvétele céljából a gyermek sérelmére elkövetett, nemi erkölcs elleni bűncselekmények tárgyában hozott, a bűnügyi nyilvántartásban szereplő büntetőjogi felelősséget megállapító ítéletek vagy az ilyen ítéletekből származó eltiltások meglétére vonatkozó információkat a 2009/315/IB kerethatározatban meghatározott eljárásokkal összhangban továbbítsák. E mechanizmus célja annak biztosítása, hogy a gyermekek sérelmére elkövetett, nemi erkölcs elleni bűncselekmény miatt elítélt személy az ilyen ítéletet vagy eltiltást ‒ azzal a céllal, hogy valamely más tagállamban gyermekekkel való közvetlen és rendszeres kapcsolattartással járó szakmai tevékenységet folytasson ‒ ne titkolhassa el.

                     (11)

                     Ezen irányelv célja, hogy a 2009/315/IB kerethatározatba bevezesse a harmadik országbeli állampolgárokkal szemben hozott ítéletekre vonatkozó információk ECRIS-en keresztül történő hatékony cseréjét lehetővé tévő módosításokat. Ezen irányelv kötelezi a tagállamokat a szükséges intézkedések meghozatalára annak biztosítására, hogy az ítéleteket az elítélt személy állampolgárságára vagy állampolgárságaira vonatkozó információk kísérjék, amennyiben a tagállamok rendelkeznek ezekkel az információkkal. Emellett ezen irányelv az információ iránti megkeresések megválaszolására vonatkozó eljárásokat vezet be, biztosítja, hogy a harmadik országbeli állampolgárok által igényelt bűnügyi nyilvántartási kivonatot a többi tagállamból származó információkkal egészítsék ki, valamint az információcsere-rendszer működőképessé tételéhez szükséges technikai változtatásokról rendelkezik.

                     (12)

                     A személyes adatok illetékes nemzeti hatóságok általi, a bűncselekmények megelőzése, nyomozása, felderítése, a vádeljárás lefolytatása vagy büntetőjogi szankciók végrehajtása – többek között a közbiztonságot fenyegető veszélyekkel szembeni védelem és e veszélyek megelőzése – céljából végzett kezelésére az (EU) 2016/680 európai parlamenti és tanácsi irányelvet (7) kell alkalmazni. A személyes adatok nemzeti hatóságok általi kezelésére az (EU) 2016/679 európai parlamenti és tanácsi rendeletet (8) kell alkalmazni abban az esetben, ha az ilyen adatkezelés nem az (EU) 2016/680 irányelv hatálya alá tartozik.

                     (13)

                     A 2009/315/IB kerethatározat végrehajtása egységes feltételeinek biztosítása érdekében a 2009/316/IB határozat elveit bele kell foglalni az említett kerethatározatba, valamint a Bizottságra végrehajtási hatásköröket kell ruházni. Ezeket a végrehajtási hatásköröket a 182/2011/EU európai parlamenti és tanácsi rendeletnek (9) megfelelően kell gyakorolni.

                     (14)

                     A bűnügyi nyilvántartási információk cseréjére használt közös kommunikációs infrastruktúra szerepét a közigazgatási szervek közötti biztonságos transzeurópai telematikai szolgáltatásoknak (S-TESTA), bármely továbbfejlesztésének, vagy bármely alternatív biztonságos hálózatnak kell betöltenie.

                     (15)

                     Nem érintve az uniós pénzügyi programok alkalmazandó szabályokkal összhangban való felhasználásának lehetőségét, minden tagállamnak viselnie kell a bűnügyi nyilvántartási adatbázisának megvalósításával, kezelésével, használatával és karbantartásával kapcsolatban, valamint az ECRIS használatának lehetővé tételéhez szükséges technikai kiigazítások megvalósításával, kezelésével, használatával és karbantartásával kapcsolatban felmerülő saját költségeit.

                     (16)

                     Ez az irányelv tiszteletben tartja a különösen az Európai Unió Alapjogi Chartájában elismert alapvető jogokat és szabadságokat, többek között a személyes adatok védelméhez, valamint a bírósági és a közigazgatási jogorvoslathoz való jogot, a törvény előtti egyenlőség elvét, a tisztességes eljáráshoz való jogot, az ártatlanság vélelmét és a hátrányos megkülönböztetés általános tilalmát. Ezt az irányelvet az említett jogokkal és alapelvekkel összhangban kell végrehajtani.

                     (17)

                     mivel ezen irányelv célját, nevezetesen a harmadik országbeli állampolgárokra vonatkozó pontos bűnügyi nyilvántartási információk gyors és hatékony cseréjének lehetővé tételét, a tagállamok nem tudják kielégítően megvalósítani, az Unió szintjén azonban közös szabályok bevezetésével e cél jobban megvalósítható, az Unió intézkedéseket hozhat az Európai Unióról szóló szerződés (EUSZ) 5. cikkében foglalt szubszidiaritás elvének megfelelően. Az említett cikkben foglalt arányosság elvének megfelelően ez az irányelv nem lépi túl az e cél eléréséhez szükséges mértéket.

                     (18)

                     Az EUSZ-hez és az Európai Unió működéséről szóló szerződéshez (EUMSZ) csatolt, Dánia helyzetéről szóló 22. jegyzőkönyv 1. és 2. cikke értelmében Dánia nem vesz részt ennek az irányelvnek az elfogadásában, az rá nézve nem kötelező és nem alkalmazandó.

                     (19)

                     Az EUSZ-hez és az EUMSZ-hez csatolt, az Egyesült Királyságnak és Írországnak a szabadságon, a biztonságon és a jog érvényesülésén alapuló térség tekintetében fennálló helyzetéről szóló 21. jegyzőkönyv 1. és 2. cikkével és 4a. cikkének (1) bekezdésével összhangban, az említett jegyzőkönyv 4. cikkének sérelme nélkül, Írország nem vesz részt ennek az irányelvnek az elfogadásában, az rá nézve nem kötelező és nem alkalmazandó.

                     (20)

                     A 21. jegyzőkönyv 3. cikkével és 4a. cikkének (1) bekezdésével összhangban az Egyesült Királyság bejelentette, hogy részt kíván venni ennek az irányelvnek az elfogadásában és alkalmazásában.

                     (21)

                     Az európai adatvédelmi biztossal a 45/2001/EK európai parlamenti és tanácsi rendelet (10) 28. cikkének (2) bekezdésével összhangban konzultációra került sor, és a biztos 2016. április 13-án véleményt nyilvánított (11).

                     (22)

                     A 2009/315/IB kerethatározatot ezért ennek megfelelően módosítani kell,

               ELFOGADTA EZT AZ IRÁNYELVET:

            1. cikk
            A 2009/315/IB kerethatározat módosításai
            A 2009/315/IB kerethatározat a következőképpen módosul:

                        1.

                        Az 1. cikk helyébe a következő szöveg lép:

                           „1. cikk
                           Tárgy
                           Ez a kerethatározat:

                                       a)

                                       meghatározza azokat a feltételeket, amelyek mellett az ítélethozatal szerinti tagállam megosztja az ítéletekre vonatkozó információkat a többi tagállammal;

                                       b)

                                       meghatározza az ítélethozatal szerinti tagállam, valamint az elítélt személy állampolgársága szerinti tagállam (a továbbiakban: a személy állampolgársága szerinti tagállam) kötelezettségeit, valamint megállapítja a bűnügyi nyilvántartásokból származó információk iránti megkeresések megválaszolásakor követendő módszereket;

                                       c)

                                       létrehozza az egyes tagállamok bűnügyi nyilvántartási adatbázisain alapuló, az ítéletekre vonatkozó információk cseréjére szolgáló decentralizált információtechnológiai rendszert, az Európai Bűnügyi Nyilvántartási Információs Rendszert (a továbbiakban: ECRIS).”

                        2.

                        A 2. cikk a következő pontokkal egészül ki:

                                    „d)

                                    »ítélethozatal szerinti tagállam«: az a tagállam, ahol ítéletet hoztak;

                                    e)

                                    »harmadik országbeli állampolgár«: olyan személy, aki az EUMSZ 20. cikkének (1) bekezdése értelmében nem uniós polgár, vagy hontalan személy, vagy olyan személy, akinek az állampolgársága nem ismert;

                                    f)

                                    »ujjnyomatadatok«: valamely személy összes ujjának sík és átforgatott nyomatára vonatkozó adatok;

                                    g)

                                    »arcképmás«: valamely személy arcáról készített digitális felvétel;

                                    h)

                                    »ECRIS referenciaalkalmazás«: a Bizottság által kifejlesztett, és a bűnügyi nyilvántartási információknak az ECRIS-en keresztül történő cseréje céljából a tagállamok rendelkezésére bocsátott szoftver.”

                        3.

                        A 4. cikk (1) bekezdése helyébe a következő szöveg lép:

                           „(1)   Minden egyes ítélethozatal szerinti tagállam megteszi az összes szükséges intézkedést annak biztosítására, hogy a területén hozott ítéleteket az elítélt személy állampolgárságára vagy állampolgárságaira vonatkozó információk kísérjék, amennyiben e személy egy másik tagállam állampolgára vagy harmadik országbeli állampolgár. Ha az elítélt személy állampolgársága nem ismert vagy hontalan, a bűnügyi nyilvántartásban ezt jelezni kell.”

                        4.

                        A 6. cikk a következőképpen módosul:

                                    a)

                                    a (3) bekezdés helyébe a következő szöveg lép:

                                       „(3)   Ha egy tagállam állampolgára a bűnügyi nyilvántartásban szereplő, rá vonatkozó információ közlése iránti kérelmet nyújt be egy másik tagállam központi hatóságához, ez a központi hatóság a bűnügyi nyilvántartásból származó információk és kapcsolódó adatok iránti megkeresést intéz a személy állampolgársága szerinti tagállam központi hatóságához, és ezen információt és kapcsolódó adatokat belefoglalja az érintett személynek kiadandó kivonatba.”;

                                    b)

                                    a cikk a következő bekezdéssel egészül ki:

                                       „(3a)   Ha egy harmadik országbeli állampolgár a bűnügyi nyilvántartásban szereplő, rá vonatkozó információ közlése iránti kérelmet nyújt be egy tagállam központi hatóságához, ez a központi hatóság a bűnügyi nyilvántartásból származó információk és kapcsolódó adatok iránti megkeresést kizárólag azon tagállamok központi hatóságaihoz intézi, amelyek e személyre vonatkozóan információval rendelkeznek a bűnügyi nyilvántartásban, és ezen információt és kapcsolódó adatokat belefoglalja az érintett személynek kiadandó kivonatba.”

                        5.

                        A 7. cikk a következőképpen módosul:

                                    a)

                                    a (4) bekezdés helyébe a következő szöveg lép:

                                       „(4)   Amennyiben a 6. cikk alapján valamely tagállam állampolgárával szemben hozott ítéletekre vonatkozó, a bűnügyi nyilvántartásból származó információk iránt a személy állampolgársága szerinti tagállamtól eltérő tagállam központi hatóságához intéznek megkeresést, a megkeresett tagállam ezeket az információkat a kölcsönös bűnügyi jogsegélyről szóló európai egyezmény 13. cikkében előírt mértékéig továbbítja.”;

                                    b)

                                    a cikk a következő bekezdéssel egészül ki:

                                       „(4a)   Amennyiben a 6. cikk alapján harmadik országbeli állampolgárral szemben hozott ítéletekre vonatkozó, a bűnügyi nyilvántartásból származó információk iránt büntetőeljárás céljából intéznek megkeresést, a megkeresett tagállam továbbítja a megkeresett tagállamban hozott ítéletekre vonatkozó és a bűnügyi nyilvántartásba bevitt információkat, valamint a harmadik országokban hozott ítéletekre vonatkozó, majd később számára továbbított és a bűnügyi nyilvántartásba bevitt információkat.
                                       Ha ezen információkat a büntetőeljárástól eltérő bármely más célból kérik, e cikk (2) bekezdése megfelelően alkalmazandó.”

                        6.

                        A 8. cikk (2) bekezdése helyébe a következő szöveg lép:

                           „(2)   A 6. cikk (2), (3) és (3a) bekezdésében említett kérelemre a választ a kérelem kézhezvételének időpontjától számított húsz munkanapon belül kell továbbítani.”

                        7.

                        A 9. cikk a következőképpen módosul:

                                    a)

                                    az (1) bekezdésben a „7. cikk (1) és (4) bekezdése” szövegrész helyébe a „7. cikk (1), (4) és (4a) bekezdése” szövegrész lép;

                                    b)

                                    a (2) bekezdésben a „7. cikk (2) és (4) bekezdése” szövegrész helyébe a „7. cikk (2), (4) és (4a) bekezdése” szövegrész lép;

                                    c)

                                    a (3) bekezdésben a „7. cikk (1), (2) és (4) bekezdése” szövegrész helyébe a „7. cikk (1), (2), (4) és (4a) bekezdése” szövegrész lép.

                        8.

                        A 11. cikk a következőképpen módosul:

                                    a)

                                    az (1) bekezdés első albekezdésének c) pontja a következő ponttal egészül ki:

                                                „iv.

                                                arcképmás.”;

                                    b)

                                    a (3)–(7) bekezdés helyébe a következő szöveg lép:

                                       „(3)   A tagállamok központi hatóságai a következő információkat elektronikus úton, az ECRIS használatával, és a végrehajtási jogi aktusokban megállapított szabványoknak megfelelő egységes formátumban továbbítják:

                                                   a)

                                                   a 4. cikkben említett információk;

                                                   b)

                                                   a 6. cikkben említett kérelmek;

                                                   c)

                                                   a 7. cikkben említett válaszok; és

                                                   d)

                                                   egyéb releváns információk.

                                       (4)   Amennyiben a (3) bekezdésben említett továbbítási mód nem áll rendelkezésre, a tagállamok központi hatóságai a (3) bekezdésben említett valamennyi információt – a továbbítás biztonságosságát figyelembe véve – az írásbeli rögzítést olyan feltételekkel biztosító bármilyen módon továbbítják, amely lehetővé teszi az átvevő tagállam központi hatósága számára az információ hitelességének megállapítását.
                                       Amennyiben a (3) bekezdésben említett továbbítási mód hosszabb időn keresztül nem áll rendelkezésre, az érintett tagállam tájékoztatja erről a többi tagállamot és a Bizottságot.

                                       (5)   Minden tagállam elvégzi az egységes formátum használatához szükséges technikai kiigazításokat, hogy a (3) bekezdésben említett összes információt elektronikusan továbbítsa az ECRIS-en keresztül a többi tagállam számára. Minden tagállam értesíti a Bizottságot arról az időpontról, amelytől kezdve képes lesz végrehajtani e továbbításokat.”

                        9.

                        A szöveg a következő cikkekkel egészül ki:

                           „11a. cikk
                           Európai Bűnügyi Nyilvántartási Információs Rendszer (ECRIS)

                              (1)   A bűnügyi nyilvántartásból származó információk e kerethatározatnak megfelelő elektronikus cseréje érdekében létrejön az egyes tagállamok bűnügyi nyilvántartási adatbázisain alapuló decentralizált információtechnológiai rendszer, az Európai Bűnügyi Nyilvántartási Információs Rendszer (ECRIS). A rendszer az alábbi elemekből áll:

                                          a)

                                          ECRIS referenciaalkalmazás;

                                          b)

                                          a központi hatóságok közötti közös kommunikációs infrastruktúra, amely kódolt hálózatot biztosít.

                                    A más tagállamokba továbbított bűnügyi nyilvántartási információk titkosságának és sértetlenségének garantálásához megfelelő technikai és szervezeti intézkedéseket kell alkalmazni, figyelembe véve a technika állását, a megvalósítás költségét és az információk kezelésével járó kockázatokat.

                              (2)   Valamennyi bűnügyi nyilvántartási adat kizárólag a tagállamok által működtetett adatbázisokban tárolható.

                              (3)   A tagállamok központi hatóságai nem rendelkeznek közvetlen hozzáféréssel más tagállamok bűnügyi nyilvántartási adatbázisaihoz.

                              (4)   Az ECRIS referenciaalkalmazás és a bűnügyi nyilvántartásból származó információkat tároló, továbbító és fogadó adatbázisok működéséért az érintett tagállamok felelősek. Az (EU) 2018/1726 európai parlamenti és tanácsi rendelettel (*1) létrehozott, a szabadságon, a biztonságon és a jog érvényesülésén alapuló térség nagyméretű IT-rendszereinek üzemeltetési igazgatását végző európai uniós ügynökség (eu-LISA) az (EU) 2019/816 európai parlamenti és tanácsi rendeletben meghatározott feladataival összhangban támogatást nyújt a tagállamoknak (*2).

                              (5)   A közös kommunikációs infrastruktúra működéséért a Bizottság felelős. A Bizottság eleget tesz a szükséges biztonsági követelményeknek, és maradéktalanul teljesíti az ECRIS szükségleteit.

                              (6)   Az eu-LISA rendelkezésre bocsátja, továbbfejleszti és karbantartja az ECRIS referenciaalkalmazást.

                              (7)   Minden tagállam maga viseli a bűnügyi nyilvántartási adatbázisa megvalósításával, kezelésével, használatával és karbantartásával, valamint az ECRIS referenciaalkalmazás telepítésével és használatával kapcsolatos saját költségeit.
                              A Bizottság viseli a közös kommunikációs infrastruktúra megvalósításával, kezelésével, használatával, karbantartásával és továbbfejlesztésével kapcsolatos költségeket.

                              (8)   Azok a tagállamok, amelyek az (EU) 2019/816 rendelet 4. cikkének (4)–(8) bekezdésével összhangban saját nemzeti ECRIS alkalmazási szoftverüket használják, az ECRIS referenciaalkalmazás helyett továbbra is használhatják saját nemzeti ECRIS alkalmazási szoftverüket, feltéve, hogy teljesítik az említett bekezdésekben meghatározott összes feltételt.

                           11b. cikk
                           Végrehajtási jogi aktusok

                              (1)   A Bizottság az alábbiakat végrehajtási jogi aktusokban állapítja meg:

                                          a)

                                          a 11. cikk (3) bekezdésében említett egységes formátum, többek között az ítéletet megalapozó bűncselekményre vonatkozó információk, valamint az ítélet tartalmára vonatkozó információk tekintetében;

                                          b)

                                          az ECRIS technikai végrehajtására és az ujjnyomatadatok cseréjére vonatkozó szabályok;

                                          c)

                                          a tagállamok központi hatóságai közötti, az ítéletekre vonatkozó információcsere megszervezésére és elősegítésére szolgáló bármely egyéb technikai eszköz, többek között az alábbiak:

                                                      i.

                                                      a továbbított információk megértését és automatikus fordítását elősegítő eszközök;

                                                      ii.

                                                      az elektronikus úton történő információcsere megvalósítására alkalmas eszközök, különösen az alkalmazandó műszaki előírások és adott esetben az alkalmazandó csereeljárások tekintetében.

                              (2)   Az e cikk (1) bekezdésében említett végrehajtási jogi aktusokat a 12a. cikk (2) bekezdésében említett vizsgálóbizottsági eljárás keretében kell elfogadni.

                           (*1)  Az Európai Parlament és a Tanács (EU) 2018/1726 rendelete (2018. november 14.) a szabadságon, a biztonságon és a jog érvényesülésén alapuló térség nagyméretű IT-rendszereinek üzemeltetési igazgatását végző európai uniós ügynökségről (eu-LISA), az 1987/2006/EK rendelet és a 2007/533/IB tanácsi határozat módosításáról, valamint az 1077/2011/EU rendelet hatályon kívül helyezéséről (HL L 295., 2018.11.21., 99. o.)."

                           (*2)  Az Európai Parlament és a Tanács (EU) 2019/816 rendelete (2019. április 17.) az Európai Bűnügyi Nyilvántartási Információs Rendszer kiegészítése érdekében a harmadik országbeli állampolgárokkal és a hontalan személyekkel szemben hozott ítéletekre vonatkozó információval rendelkező tagállamok azonosítására szolgáló központosított rendszer (ECRIS-TCN) létrehozásáról, valamint az (EU) 2018/1726 rendelet módosításáról (HL L 135., 2019.5.22., 1. o.).”"

                        10.

                        A szöveg a következő cikkel egészül ki:

                           „12a. cikk
                           A bizottsági eljárás

                              (1)   A Bizottságot egy bizottság segíti. Ez a bizottság a 182/2011/EU rendelet értelmében vett bizottságnak minősül.

                              (2)   Az e bekezdésre történő hivatkozáskor a 182/2011/EU rendelet 5. cikkét kell alkalmazni.
                              Ha a bizottság nem nyilvánít véleményt, a Bizottság nem fogadhatja el a végrehajtási jogi aktus tervezetét, és a 182/2011/EU rendelet 5. cikke (4) bekezdésének harmadik albekezdése alkalmazandó.”

                        11.

                        A szöveg a következő cikkel egészül ki:

                           „13a. cikk
                           A Bizottság jelentéstétele és felülvizsgálat

                              (1)   A Bizottság 2023. június 29-ig jelentést nyújt be e kerethatározat alkalmazásáról az Európai Parlamentnek és a Tanácsnak. A jelentésben értékeli, hogy a tagállamok milyen mértékben tették meg az e kerethatározatnak való megfeleléshez, többek között a technikai végrehajtáshoz szükséges intézkedéseket.

                              (2)   A jelentéshez adott esetben vonatkozó jogalkotási javaslatokat kell csatolni.

                              (3)   A Bizottság rendszeresen jelentést tesz közzé a bűnügyi nyilvántartásból származó információk ECRIS-en keresztül történő cseréjéről, valamint az ECRIS-TCN használatáról, különösen az eu-LISA és a tagállamok által az (EU) 2019/816 rendelettel összhangban rendelkezésre bocsátott statisztikák alapján. A jelentést először egy évvel az (1) bekezdésben említett jelentés benyújtását követően teszik közzé.

                              (4)   A (3) bekezdésben említett bizottsági jelentésnek ki kell terjednie különösen a tagállamok közötti ‒ többek között a harmadik országbeli állampolgárokra vonatkozó ‒ információcsere szintjére, valamint a megkeresések céljára és számára, ideértve a büntetőeljárástól eltérő – például háttérellenőrzési – célú megkereséseket, továbbá az érintett személy által a bűnügyi nyilvántartásban szereplő, rá vonatkozó információ közlése iránti kérelmeket is.”

            2. cikk
            A 2009/316/IB határozat felváltása
            Ezen irányelv felváltja a 2009/316/IB határozatot azon tagállamok tekintetében, amelyekre nézve ezen irányelv kötelező, nem érintve az említett tagállamoknak az említett határozat végrehajtására vonatkozó határidővel kapcsolatos kötelezettségeit.

            3. cikk
            Átültetés

               (1)   A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 2022. június 28-ig megfeleljenek. E rendelkezések szövegét haladéktalanul közlik a Bizottsággal.
               Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A rendelkezésekben utalni kell arra is, hogy a hatályban lévő törvényi, rendeleti és közigazgatási rendelkezéseknek az ezen irányelvvel felváltott határozatra való hivatkozásait erre az irányelvre történő hivatkozásként kell értelmezni. A hivatkozás és a megfogalmazás módját a tagállamok határozzák meg.

               (2)   A tagállamok közlik a Bizottsággal nemzeti joguk azon főbb rendelkezéseinek szövegét, amelyeket az ezen irányelv által szabályozott területen fogadnak el.

               (3)   A tagállamok 2022. június 28-ig végrehajtják az ezen irányelvvel módosított 2009/315/IB kerethatározat 11. cikkének (5) bekezdésében említett technikai kiigazításokat.

            4. cikk
            Hatálybalépés és alkalmazás
            Ez az irányelv az Európai Unió Hivatalos Lapjában való kihirdetését követő huszadik napon lép hatályba.
            A 2. cikket 2022. június 28-tól kell alkalmazni.

            5. cikk
            Címzettek
            Ennek az irányelvnek a Szerződéseknek megfelelően a tagállamok a címzettjei.

            Kelt Strasbourgban, 2019. április 17-én.

                  az Európai Parlament részéről

                  az elnök

               A. TAJANI

                  a Tanács részéről

                  az elnök

               G. CIAMBA

            (1)  Az Európai Parlament 2019. március 12-i álláspontja (a Hivatalos Lapban még nem tették közzé) és a Tanács 2019. április 9-i határozata.

            (2)  A Tanács 2008/675/IB kerethatározata (2008. július 24.) az Európai Unió más tagállamaiban hozott ítéleteknek egy új büntetőeljárásban való figyelembevételéről (HL L 220., 2008.8.15., 32. o.).

            (3)  A Tanács 2009/315/IB kerethatározata (2009. február 26.) a bűnügyi nyilvántartásból származó információk tagállamok közötti cseréjének megszervezéséről és azok tartalmáról (HL L 93., 2009.4.7., 23. o.).

            (4)  A Tanács 2009/316/IB határozata (2009. április 6.) a 2009/315/IB kerethatározat 11. cikke alkalmazásában az Európai Bűnügyi Nyilvántartási Információs Rendszer (ECRIS) létrehozásáról (HL L 93., 2009.4.7., 33. o.).

            (5)  Az Európai Parlament és a Tanács (EU) 2019/816 rendelete (2019. április 17.) az Európai Bűnügyi Nyilvántartási Információs Rendszer kiegészítése érdekében a harmadik országbeli állampolgárokkal és a hontalan személyekkel szemben hozott ítéletekre vonatkozó információval rendelkező tagállamok azonosítására szolgáló központosított rendszer (ECRIS-TCN) létrehozásáról, valamint az (EU) 2018/1726 rendelet módosításáról (HL L 135., 2019.5.22., 1. o).

            (6)  Az Európai Parlament és a Tanács 2011/93/EU irányelve (2011. december 13.) a gyermekek szexuális bántalmazása, szexuális kizsákmányolása és a gyermekpornográfia elleni küzdelemről, valamint a 2004/68/IB tanácsi kerethatározat felváltásáról (HL L 335., 2011.12.17., 1. o.).

            (7)  Az Európai Parlament és a Tanács (EU) 2016/680 irányelve (2016. április 27.) a személyes adatoknak az illetékes hatóságok által a bűncselekmények megelőzése, nyomozása, felderítése, a vádeljárás lefolytatása vagy büntetőjogi szankciók végrehajtása céljából végzett kezelése tekintetében a természetes személyek védelméről és az ilyen adatok szabad áramlásáról, valamint a 2008/977/IB tanácsi kerethatározat hatályon kívül helyezéséről (HL L 119., 2016.5.4., 89. o.).

            (8)  Az Európai Parlament és a Tanács (EU) 2016/679 rendelete (2016. április 27.) a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK irányelv hatályon kívül helyezéséről (általános adatvédelmi rendelet) (HL L 119., 2016.5.4., 1. o.).

            (9)  Az Európai Parlament és a Tanács 182/2011/EU rendelete (2011. február 16.) a Bizottság végrehajtási hatásköreinek gyakorlására vonatkozó tagállami ellenőrzési mechanizmusok szabályainak és általános elveinek megállapításáról (HL L 55., 2011.2.28., 13. o.).

            (10)  Az Európai Parlament és a Tanács 45/2001/EK rendelete (2000. december 18.) a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról (HL L 8., 2001.1.12., 1. o.).

            (11)  HL C 186., 2016.5.25., 7. o.


title: A Bizottság (EU) 2019/1831 irányelve (2019. október 24.) a 98/24/EK tanácsi irányelv alapján meghatározott indikatív foglalkozási expozíciós határértékek ötödik listájának létrehozásáról és a 2000/39/EK bizottsági irányelv módosításáról (EGT-vonatkozású szöveg)

text:
                  31.10.2019

                  HU

                  Az Európai Unió Hivatalos Lapja

                  L 279/31

         A BIZOTTSÁG (EU) 2019/1831 IRÁNYELVE
         (2019. október 24.)
         a 98/24/EK tanácsi irányelv alapján meghatározott indikatív foglalkozási expozíciós határértékek ötödik listájának létrehozásáról és a 2000/39/EK bizottsági irányelv módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a munkájuk során vegyi anyagokkal kapcsolatos kockázatoknak kitett munkavállalók egészségének és biztonságának védelméről szóló, 1998. április 7-i 98/24/EK tanácsi irányelvre (1) és különösen annak 3. cikke (2) bekezdésére,
         mivel:

                     (1)

                     A 2017. november 17-én Göteborgban kihirdetett, szociális jogok európai pillérének (2) 10. alapelve kimondja, hogy minden munkavállalónak joga van az egészséges, biztonságos és megfelelően kialakított munkakörnyezethez. A magas szintű munkahelyi egészségvédelemhez és biztonsághoz, valamint a szakmai szükségleteknek megfelelő és hosszabb időszakot felölelő munkaerőpiaci jelenlétet lehetővé tevő jog a vegyi anyagoknak való munkahelyi expozícióval szembeni védelmet is magában foglalja.

                     (2)

                     A Bizottság a „Biztonságosabb és egészségesebb munkahely mindenkinek” című közleményében (3) egyértelműen hangsúlyozta, hogy tovább kell javítani a munkájuk során veszélyes vegyi anyagoknak kitett munkavállalók védelmét.

                     (3)

                     A 98/24/EK irányelv előírja, hogy a Bizottság a munkavállalók veszélyes vegyi anyagoknak való kitettségből fakadó kockázatokkal szembeni védelmének érdekében indikatív foglalkozási expozíciós határértékek formájában európai uniós célkitűzésekre tegyen javaslatot, amelyeket uniós szinten kell megállapítani.

                     (4)

                     A 98/24/EK irányelv 3. cikkének (2) bekezdése felhatalmazza a Bizottságot arra, hogy a 89/391/EGK tanácsi irányelv (4) 17. cikkében meghatározott eljárással összhangban elfogadott intézkedések révén, a mérési technikák hozzáférhetőségének figyelembevételével megállapítsa, illetve felülvizsgálja az indikatív foglalkozási expozíciós határértékeket.

                     (5)

                     A 98/24/EK irányelv 3. cikkének (1) bekezdése előírja, hogy a Bizottság a rendelkezésre álló legújabb tudományos adatok független tudományos felmérésével értékelje a veszélyes vegyi anyagok egészséget érintő hatásai és a foglalkozási expozíció szintje közötti összefüggést.

                     (6)

                     A Bizottságot e feladatának elvégzésében a 2014/113/EU bizottsági határozattal (5) létrehozott, foglalkozási vegyianyag-expozíciós határértékekkel foglalkozó tudományos bizottság segíti.

                     (7)

                     A 98/24/EK irányelv hatályában a „foglalkozási expozíciós határérték” más meghatározás hiányában a munkavállaló légzési zónáján belül a levegőben előforduló vegyi anyag idővel súlyozott koncentrációátlagának meghatározott referenciaidőre vonatkoztatott határértéke.

                     (8)

                     Az indikatív foglalkozási expozíciós határértékek olyan, az egészséget érintő foglalkozási expozíciós határértékek, amelyek az elérhető legújabb tudományos adatokon alapulnak, és amelyeket a Bizottság fogad el, a mérési technikák hozzáférhetőségének figyelembevételével. Ezek olyan küszöbértékek, amelyek alatt általában várhatóan semelyik vegyi anyag sem fejt ki kedvezőtlen hatást a munkában töltött egész életpályára tekintett, rövid időszakokat felölelő vagy napi rendszerességű expozíciót követően. Uniós célértékekként arra hivatottak, hogy segítsék a munkáltatókat a kockázatok meghatározásában és értékelésében, valamint a 98/24/EK irányelvnek megfelelő megelőző és védintézkedések meghozatalában.

                     (9)

                     A foglalkozási vegyianyag-expozíciós határértékekkel foglalkozó tudományos bizottság ajánlásaival összhangban az indikatív foglalkozási expozíciós határértékek egy súlyozott átlaggal számított, nyolcórás referenciaidőszak viszonyában (hosszú távú expozíciós határértékek) kerülnek meghatározása, bizonyos vegyi anyagokat illetően pedig a rövid távú expozícióból származó hatások figyelembevétele érdekében egy rövidebb, általában tizenöt perces, súlyozott átlaggal számított referenciaidő vonatkozásában (rövid távú expozíciós határértékek).

                     (10)

                     A tagállamoknak nemzeti foglalkozási expozíciós határértéket kell bevezetniük minden olyan vegyi anyagra, amelyre uniós szintű indikatív foglalkozási expozíciós határértéket határoztak meg. Ennek során figyelembe kell venniük az uniós határértéket, a határérték természetét ugyanakkor a nemzeti jogszabályoknak és gyakorlatnak megfelelően határozhatják meg.

                     (11)

                     Az indikatív foglalkozási expozíciós határértékek fontos részét képezik a munkavállalók veszélyes vegyi anyagoknak való kitettségből fakadó egészségi kockázatokkal szembeni védelmére vonatkozó általános rendelkezéseknek.

                     (12)

                     A foglalkozási vegyianyag-expozíciós határértékekkel foglalkozó tudományos bizottság a 98/24/EK irányelv 3. cikke alapján értékelte az ezen irányelv mellékletében szereplő 10 bejegyzésben felsorolt vegyi anyagok egészségre kifejtett hatásai és a foglalkozási expozíció szintje közötti kapcsolatot. Hasonlóképpen, az említett vegyi anyagok mindegyikére indikatív foglalkozási expozíciós határértékek megállapítását javasolta a belélegzésen keresztüli expozíciós út tekintetében, egy súlyozott átlaggal számított, nyolcórás referenciaidőszak viszonyában. Ezért ezen irányelv mellékletében helyénvaló hosszú távú expozíciós határértékeket meghatározni az összes említett vegyi anyagra vonatkozóan.

                     (13)

                     E vegyi anyagok némelyike, úgymint az anilin, a trimetil-amin, a 2-fenil-propán (kumol), a szek-butil-acetát, a 4-amino-toluol, az izobutil-acetát, az izoamil-alkohol, az n-butil-acetát és a foszforil-triklorid esetében a foglalkozási vegyianyag-expozíciós határértékekkel foglalkozó tudományos bizottság rövid távú expozíciós határértékek megállapítását javasolta.

                     (14)

                     Bizonyos anyagok esetében a lehető legnagyobb védelem biztosítása érdekében figyelembe kell venni a bőrön keresztüli felszívódás lehetőségét is. A foglalkozási vegyianyag-expozíciós határértékekkel foglalkozó tudományos bizottság a bőrön keresztül történő jelentős felszívódás lehetőségének fennállását az ezen irányelv mellékletében szereplő bejegyzésekben felsorolt vegyi anyagok közül az anilin, a 2-fenil-propán (kumol) és a 4-amino-toluol vonatkozásában állapította meg. Ezért e vegyi anyagokra az indikatív foglalkozási expozíciós határértékeken kívül helyénvaló arra vonatkozó megjegyzéseket is felvenni ezen irányelv mellékletébe, hogy azok a bőrön keresztül történő jelentős felszívódás lehetőségét is hordozzák.

                     (15)

                     Az említett vegyi anyagok egyike, a 2-fenil-propán (kumol) jelenleg szerepel a 2000/39/EK bizottsági irányelv (6) mellékletében. A foglalkozási vegyianyag-expozíciós határértékekkel foglalkozó tudományos bizottság új foglalkozási expozíciós határértékek megállapítását javasolta ezen anyag vonatkozásában. Ezért ezen irányelv mellékletébe indokolt egy felülvizsgált határértékét felvenni a 2-fenil-propánra (kumolra), ezzel együtt törölni a 2000/39/EK irányelv mellékletéből az említett anyagra vonatkozó bejegyzést.

                     (16)

                     A tagállamoknak és a Bizottságnak a magyarázó dokumentumokról szóló, 2011. szeptember 28-i együttes politikai nyilatkozatával (7) összhangban a tagállamok vállalták, hogy az irányelvet átültető intézkedéseikről szóló értesítéshez indokolt esetben magyarázó dokumentumo(ka)t csatolnak annak megvilágítása céljából, hogy milyen kapcsolat áll fenn az irányelv elemei és az azt átültető nemzeti jogi eszközök vonatkozó részei között.

                     (17)

                     Ezen irányelv vonatkozásában a Bizottság indokoltnak tekinti e dokumentumok táblázatos formában történő megküldését, amely mutatja a nemzeti intézkedések és ezen irányelv közötti kapcsolatot, mivel néhány anyagra már létezik nemzeti foglalkozási expozíciós határérték a nemzeti jogrendszerben, továbbá azért, mert nemzeti szinten különféle és technikai jellegű jogi eszközök létezhetnek a foglalkozási expozíciós határértékek meghatározására.

                     (18)

                     A 98/24/EK irányelv 3. cikkének (2) bekezdésével összhangban konzultációra került sor a munkahelyi biztonsági és egészségvédelmi tanácsadó bizottsággal, amely 2017. december 6-án és 2018. május 31-én szakvéleményt adott ki. A bizottság elismerte, hogy jelenleg kihívást jelent olyan mérési módszereket találni, amelyekkel igazolni lehetne a javasolt határértékeknek való megfelelést a foszforil-triklorid és az izoamil-alkohol tekintetében, és hogy erőfeszítéseket kell tenni annak biztosítására, hogy az átültetési időszak végére megfelelő technikák álljanak rendelkezésre.

                     (19)

                     Az ezen irányelvben előírt intézkedések összhangban vannak a 89/391/EGK irányelv 17. cikke szerint létrehozott műszaki fejlődési bizottság véleményével,

               ELFOGADTA EZT AZ IRÁNYELVET:

            1. cikk
            Ez az irányelv a mellékletben felsorolt vegyi anyagokra vonatkozóan megállapítja az uniós indikatív foglalkozási expozíciós határértékek ötödik listáját.

            2. cikk
            A tagállamok az uniós határértékek figyelembevételével nemzeti foglalkozási expozíciós határértékeket állapítanak meg a mellékletben felsorolt vegyi anyagokra.

            3. cikk
            A 2000/39/EK irányelv mellékletében a kumolra vonatkozó hivatkozást 2021. május 20-ig-i hatállyal el kell hagyni.

            4. cikk

               1.   A tagállamok legkésőbb 2021. május 20-ig elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek.
               E rendelkezések szövegét haladéktalanul megküldik a Bizottságnak, és az értesítéseikhez táblázatos formájú magyarázó dokumentumo(ka)t csatolnak az ezen irányelv és a rendelkezések közötti kapcsolat bemutatása céljából.
               Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

               2.   A tagállamok közlik a Bizottsággal azon főbb nemzeti jogszabályi rendelkezéseiknek szövegét, amelyeket az ezen irányelv által szabályozott területen fogadnak el.

            5. cikk
            Ez az irányelv az Európai Unió Hivatalos Lapjában való kihirdetését követő huszadik napon lép hatályba.

            6. cikk
            Ennek az irányelvnek a tagállamok a címzettjei.

            Kelt Brüsszelben, 2019. október 24-én.

                  a Bizottság részéről

                  az elnök

               Jean-Claude JUNCKER

            (1)  HL L 131., 1998.5.5., 11. o.

            (2)  A szociális jogok európai pillére, 2017. november, https://ec.europa.eu/commission/priorities/deeper-and-fairer-economic-and-monetary-union/european-pillar-social-rights_hu

            (3)  A Bizottság közleménye: „Biztonságosabb és egészségesebb munka mindenki számára – Az Európai Unió munkahelyi egészségvédelemre és biztonságra irányuló jogszabályainak és politikájának modernizálása”, COM (2017) 12 final. http://ec.europa.eu/social/main.jsp?langId=en&catId=89&newsId=2709

            (4)  A Tanács 89/391/EGK irányelve (1989. június 12.) a munkavállalók munkahelyi biztonságának és egészségvédelmének javítását ösztönző intézkedések bevezetéséről (HL L 183., 1989.6.29., 1. o.).

            (5)  A Bizottság 2014/113/EU határozata (2014. március 3.) a foglalkozási vegyianyag-expozíciós határértékekkel foglalkozó tudományos bizottság létrehozásáról és a 95/320/EK határozat hatályon kívül helyezéséről (HL L 62., 2014.3.4., 18. o.).

            (6)  A Bizottság 2000/39/EK irányelve (2000. június 8.) a munkájuk során vegyi anyagokkal kapcsolatos kockázatoknak kitett munkavállalók egészségének és biztonságának védelméről szóló 98/24/EK tanácsi irányelv végrehajtásával kapcsolatban a javasolt foglalkozási expozíciós határértékek első listájának létrehozásáról (HL L 142., 2000.6.16., 47. o.).

            (7)  HL C 369., 2011.12.17., 14. o.

            Melléklet

                        EK-szám  (1)

                        CAS-szám  (2)

                        A vegyi anyag neve

                        Határértékek

                        Megjegyzés  (3)

                        8 óra  (4)

                        Rövid távú  (5)

                        mg/m3
                            (6)

                        ppm  (7)

                        mg/m3
                            (6)

                        ppm  (7)

                        200-539-3

                        62-53-3

                        Anilin  (8)

                        7,74

                        2

                        19,35

                        5

                        bőr

                        200-817-4

                        74-87-3

                        Klór-metán

                        42

                        20

                        -

                        -

                        -

                        200-875-0

                        75-50-3

                        Trimetil-amin

                        4,9

                        2

                        12,5

                        5

                        -

                        202-704-5

                        98-82-8

                        2-Fenil-propán
                        (Kumol) (8)

                        50

                        10

                        250

                        50

                        bőr

                        203-300-1

                        105-46-4

                        szek-Butil-acetát

                        241

                        50

                        723

                        150

                        -

                        203-403-1

                        106-49-0

                        4-Amino-toluol

                        4,46

                        1

                        8,92

                        2

                        bőr

                        203-745-1

                        110-19-0

                        Izobutil-acetát

                        241

                        50

                        723

                        150

                        -

                        204-633-5

                        123-51-3

                        Izoamil-alkohol

                        18

                        5

                        37

                        10

                        -

                        204-658-1

                        123-86-4

                        n-Butil-acetát

                        241

                        50

                        723

                        150

                        -

                        233-046-7

                        10025-87-3

                        Foszforil-triklorid

                        0,064

                        0,01

                        0,12

                        0,02

                        -

               (1)  EK-szám: Az Európai Közösség (EK) által kiadott szám, az anyagok európai uniós numerikus azonosítója.

               (2)  CAS-szám: A Vegyianyag Nyilvántartási Szolgálat (Chemical Abstract Service) által kiadott nyilvántartási szám.

               (3)  A foglalkozási expozíciós határértékhez rendelt bőr megjegyzés a bőrön keresztül történő jelentős felszívódás lehetőségét jelöli.

               (4)  Egy súlyozott átlaggal mért vagy számított, nyolcórás referenciaidőszakhoz viszonyított érték (TWA).

               (5)  Rövid távú expozíciós határérték (STEL). Az a határérték, amelyet nem szabad túllépni. Eltérő rendelkezés hiányában 15 perces időszakra vonatkozik.

               (6)  mg/m3: milligramm per köbméter levegő. A gáz vagy gőz állapotú vegyi anyagokra vonatkozó határérték 20 °C és 101,3 kPa mellett van megadva.

               (7)  ppm: milliomodrész adott térfogatnyi levegőben (ml/m3).

               (8)  Az expozíció ellenőrzése során figyelembe kell venni a foglalkozási vegyianyag-expozíciós határértékekkel foglalkozó tudományos bizottság által javasolt vonatkozó biológiai ellenőrzési határértékeket.